dh-unibe/image-text_koenigsfelden-charters-post-1500 huggingface dataset:
Wir, von stetten und lendern gemeiner unnser eignoschafft raͤt, diser zit zuo Baden in Ergoͤw mit vollem gewalt versamlet, namlich von Zùrich: Mathis Wisz, alt
burgermeister, von Bern: Peter Achshalm, vennerˀ, von Lucern: Jacob Bramberg, schulth̄s, von Ure: Walthar in der Gassen, von Schwitz: Hanns Gerbrechtt,
aman, von Underwalden: Uͦlrich Adackers, seckelmeister Nid dem Wald, von Zug: Ruͦdolff Letter und von Glarus: Jos Kuͤchli, amān, thuͦn kunnt mit
disem brieff, als denn irˀung und ongliche verstentnisz ist erwachsen zwischend dem erwirdigen, geistlichen hernˀ Remigius Dierbergˀ, gardian zuͦ Kùngszfelden, in namen des gotzhus daselb an einem, und Hanns und Bertschi Fryen, gebruͤder, dem andern teil, deszhalb, das yeder teil und namlich die Fryen
meintden, das si als zwinghernˀ zuo Siggingen und in krafft unnser herschafft Baden urber buͦch und fryung an usrichtung ir zinsen inen uff dem
hoff da selbs zuͦ Siggingen zuo gehoͤrig ✳ fùr faren solten̄. ✳ und aber da gegen der yetz gemelt herˀ gardian zuo sampt dem hoffmeister der
beruͤrten stifft Kùnsfelden dar legtt globwirdigen schin, brieff und sygel, luter anzoͤgend, wie von der herˀschafft Oͤsterˀich der obgemelt hoͧff
mit andern guͤlten und guͤtern an das yetz gemelt gotzhus und zuo stifftung einer ewigen mesz geben ist worden und deszhalb verhoffen̄,
so die eigenschafft soͤlichs hoffs zuo sampt dem bodenzins dem gotzhus zuo stuͤnde, das si all denn fùrfaren und by vor erlangterˀ urtel
gehandthapt soͤlten werden. ✳ und nach dem diser handel durch die genanten Fryen in appelierns wis, fùr unns gezogen und
von beiden teilen ir anligen und noturft zuo sampt iren gewarsamen und was inen darzuͦ zereden gefallen hàt, verstanden ist,
daruff von unnsˀ nauch eigentlichem erwegen der sach geràten und erkenntt, ✳ die wil des gotzhus Kùnsfelden brieff an ir dàt die eltern
sind und dem selben gotzhus die eigenschafft zuo geben zuo dem das vorgemelt urberbuͦch dem lehen hernˀ sin zins vorbehaltt,
das usz grund des alles die vor geben urteil bestand haben, und also der vilgemelt herˀ gardian in namen, wie vor, da by beliben ✳ und
uff und ab dem beruͤrten hoff Syggingen vor zinser heisen und sin soͤlle, in crafft disz brieffs, besiglet mit des vesten Caspar Hetzels von Lindnach
von Bern, lantvogts zuͦ Baden, eignem insigel, in aller unnser namen und geben uff zinstag vor sant Peter und Paͧls tag, nauch Cristi geburdt tusent fùnffhundert und drù jarˀ. ✳
503
Konigsf. 862
bekandtnùs von acht ort₎ der eidtgnoscht
das die Barfuͦsser ✳
✳ zuͦ Kùngsfeld₎ ✳
vor zins und boden zins
haben uff dem hoff Sigging₎ und vor
den Fryen und mēgklichem bezalt soͤllen
werd₎
lr̄a
A a 7
Staatsarchiv
AARGAU
✳ K ✳
✳ E ✳ 69 ✳